'Kontant verbind Uber-man met rooftog' | Netwerk24
Deur Reneilwe Dhludhlu 25 Februarie 2019 20:35
'n Bestuurder van Uber is een van vyf verdagtes wat in hegtenis geneem is ná die skietvoorval verlede week by die Edenvale High School aan die Oos-Rand toe rowers op die skool toegeslaan het.
Die polisie het bevestig die Uber-bestuurder is een van die verdagtes wat in hegtenis geneem is.
Die toneel Donderdag buite die Edenvale High School ná 'n rooftog. Foto: Deaan Vivier
Kapt. Kay Makhubele, Gautengse polisiewoordvoerder, sê kontant wat vermoedelik by die skool gesteel is, is in sy besit gevind.
Uber het ook bevestig dat dié bestuurder nie meer toegang tot die Uber-app het nie.
Die verdagtes wat tot dusver in hegtenis geneem is, het Maandag in die landdroshof in Germiston verskyn op aanklagte van sakeroof, die besit van ongelisensieerde vuurwapens en poging tot moord.
Steve Mabona, woordvoerder van die Gautengse departement van onderwys, sê met die leerlinge wat Maandag terug is skool toe, het die departement gesorg vir beraders by die skool om te help waar dit nodig is.
Die leerlinge is verlede Donderdag huis toe gestuur nadat rowers kort voor 12:00 op die administratiewe kantoor van die skool toegeslaan het.
Die skoolhoof en van sy personeellede is met 'n vuurwapen aangehou. R8 000 is by die skool geroof.
Toe die polisie daar aankom, het 'n skietery begin. Twee rowers is doodgeskiet en nog 'n verdagte is gewond.
Die res van die verdagtes het gevlug.
'n Vierde man is daarna aangekeer toe die polisie in 'n straat naby die skool op een van die wegkomvoertuie afkom.
Dit het Vrydagoggend aan die lig gekom dat nog vyf rowers weggekom het toe hulle glo 'n Uber-voertuig buite die skool gekaap het.